b'\n_START_ARTICLE_\nAnish Kapoor\n_START_SECTION_\n\xc5\xbdivot i djelo\n_START_PARAGRAPH_\nKapoor je sin Indijca koji je radio kao in\xc5\xbeenjer za indijsku ratnu mornaricu  i ira\xc4\x8dke \xc5\xbdidovke. Poha\xc4\x91ao je umjetni\xc4\x8dku \xc5\xa1kolu Doon Dehradun, a u dobi od 16 godina napustio je Indiju i najprije je \xc5\xbeivio u kibucu u Izraelu, a 1973. godine se seli u London gdje je studirao umjetnost na Hornsey College of Art, a kasnije na Chelsea College of Art and design. Njegova rana djela pokazuju utjecaj zapadne i isto\xc4\x8dne kulture, a uklju\xc4\x8duju vjerske teme iako ne pripadaju to\xc4\x8dno odre\xc4\x91enoj religiji._NEWLINE_Kapoor je ve\xc4\x87 dobio me\xc4\x91unarodnu pozornost 1970-ih sa skulpturama od pigmenata boje, a kasnije dolazi do monumentalnih jednobojnih instalacija neobi\xc4\x8dnih materijala. Takvo je Zrcalo neba, Nottingham (UK), veliki disk od nehr\xc4\x91aju\xc4\x87eg \xc4\x8delika koji je postavljen tako da savr\xc5\xa1eno zrcali nebo; u vrijeme nastanka najskuplja skulptura (900.000 \xc2\xa3) koju je financirala dr\xc5\xbeavna lutrija. Njegova \xe2\x80\x9eMarsija\xe2\x80\x9d (Marsyas) iz 2002. god. je velika instalacija od \xc4\x8delika i PVC-a (povr\xc5\xa1ine od 320 m\xc2\xb2) instalirana u dvorani turbina u galeriji Tate Modern u Londonu. Prije toga radio je u kamenu, poput kamenog oltara u donjoj crkvi Frauenkirche u Dresdenu, ili drugim prirodnim materijalima, \xc4\x8desto nagla\xc5\xa1avaju\xc4\x87i dvojnost (zemlja-nebo, tvar-duh, svjetlina-tama, itd.). God. 2003., u Kunsthaus Bregenz-u, izlo\xc5\xbeio je 20-tonski spomenik od vazelina i crvenog voska s naslovom \xe2\x80\x9eMoja crvena domovina\xe2\x80\x9d. Slijedila su \xe2\x80\x9eVrata oblaka\xe2\x80\x9d 2004., skulptura od 110 tona od nehr\xc4\x91aju\xc4\x87eg \xc4\x8delika u Millennium Parku u Chicagu, tako ispolirana da iznutra zrcali panoramu grada naopako. Kapoor je 2008. god. za njema\xc4\x8dki Guggenheim u Berlinu izgradio 24-tonsku \xc4\x8deli\xc4\x8dnu skulpturu \xe2\x80\x9eSje\xc4\x87anje\xe2\x80\x9d (Memory). Njegov Arcelor Mittal Orbit, 115 metara visoka skulptura za Olimpijske igre u Londonu 2012. sastoji se od me\xc4\x91usobno povezanih upletenih \xc4\x8deli\xc4\x8dnih greda koje podsje\xc4\x87aju na oblik orijentalne nargile, a slu\xc5\xbeila je kao platforma za gledanje koja je ostala i nakon Olimpijskih igara. _NEWLINE_Kapoor je tijekom karijere osvajao brojne nagrade (Premio Duemila, Venecijanski bijenale, 1990.; Turnerova nagrada 1991., Praemium Imperiale 2011.), a 2013. god. je po\xc4\x8da\xc5\xa1\xc4\x87en i britanskom vite\xc5\xa1kom titulom (Sir) zbog svojih zasluga u likovnoj umjetnosti.'